Afrikaanse braille is die braillealfabet van Afrikaans wat, met aanpassings vir skryftekens, deur gesiggestremdes gebruik word. Afrikaanse braille word ook deur Unesco onderskryf. Die eerste stelsel van Afrikaanse braille is in 1923 aan die Worcesterse Skool vir Blindes ontwerp en in gebruik geneem. Later is begin met die standaardisering van Afrikaanse braille. In Julie 1934 is ’n vergadering op Parys, Vrystaat, gehou om die nuwe konsepstelsel te bespreek. In Oktober 1934 is die voltooide stelsel vir die eerste keer gebruik vir die druk van ’n artikel in Die Nuwe Pionier. Lyn 1 word gevorm deur die gebruik van punte 1-2-4-5, en verteenwoordig die eerste 10 letters van die alfabet, A-J. Lyn 2 word gevorm deur punt 3 by elk van die tekens van lyn 1 te voeg, en verteenwoordig die volgende 10 letters van die alfabet, K-T. Lyn 3 word gevorm deur punte 3-6 by elk van die tekens van lyn 1 te voeg. Slegs die eerste 5 tekens word in onverkorte braille gebruik, en hulle verteenwoordig die orige letters van die alfabet (behalwe die W).